Levende billeder af et ualmindeligt brutalt overfald mod en 29-årig mand på en parkeringsplads i boligkvarteret Bispehaven i det vestlige Aarhus skal nu hjælpe Østjyllands Politi til at kunne foretage flere anholdelser.

Af videoen fremgår det, at ni-ti personer deltog i overfaldet, hvor der blev brugt slagvåben og knive mod den 29-årige, som blev stukket flere gange på kroppen. Stikkene førte bl.a. til, at den 29-årige fik punkteret sin ene lunge.

Østjyllands Politi har hidtil kun fundet frem til tre af de op mod 10 deltagere i overfaldet. Flere af gerningsmændene bar maske, mens andre ikke mente det nødvendigt at skjule deres identitet. Den ene af de tre varetægtsfængslede blev anholdt dagen efter overfaldet, søndag 7. juli, mens de to andre blev anholdt 10. juli. De tre anholdte er alle drenge på henholdsvis 16, 17 og 18 år.

De tre mænd er alle sigtet for 'legemsangreb af særlig rå, brutal eller farlig karakter'.

Se også: Et held de ikke gik amok <b>Et held de ikke gik amok</b>

- Den 29-årige har ikke ønsket at sige noget om, hvad motivet kan være, og i Bispehaven er der sjældent nogen, der tør sige noget om andre, udtaler politiassistent Lasse Morell fra voldssektionen ved Østjyllands Politi til Ekstra Bladet.

Tavsheden i Bispehaven bunder ifølge Lasse Morell i, at der er tale om et område i den vestlige del af Aarhus, hvor der ofte er vold og ballade.

Ifølge Ekstra Bladets oplysninger er hovedårsagen til, at Østjyllands Politi nu offentliggør videoen af overfaldet netop, at det har været frugtesløst at efterforske i det anspændte miljø, som ofte kendetegner Bispehaven. Således ønsker politiet heller ikke at lægge sig fast på, hvorvidt overfaldet var led i et bande- eller narkoopgør.

Det 29-årige offer forsvandt af egen vilje hurtigt fra hospitalet, selv om han var ilde tilredt med en punkteret lunge, og det har siden ikke været muligt for politiet at få oplysninger ud af ham, der kan kaste lys over sagen.